Folketing
2005-10-13

Nu kan man måske diskutere, hvorvidt dansk økonomi er overophedet, men skal man tage beskæftigelsesministerens udsagn for pålydende, så har vi en økonomi, der er voldsomt overophedet. Vi har hørt, at der mangler narkosesygeplejersker, og derfor er man nødt til at stramme grebet om rådighedsretten. Vi har hørt, at der er mangel på bankrådgivere, og derfor skal der strammes på kontanthjælpen, for de to matcher ikke hinanden. Det er jo selvfølgelig udtryk for, at der en overophedning undervejs, og derfor kan jeg slet ikke i den sammenhæng forstå, hvorfor regeringen kommer med forslaget. Men jeg kan heller ikke forstå det i forhold til lighedsbegrebet. Nu fik vi godt nok at vide, at Det Konservative Folkeparti går ind for ulighed, hvorimod Venstre ikke gør det. I hvert fald hvis man skal følge statsministerens irettesættelse af socialministeren, går denne regering ikke ind for øget ulighed, men det, man laver med suspensionen af SP-ordningen, er jo at skabe øget ulighed.